Na temelju članka 39. Statuta Grada Pula - Pola („Službene novine“ Grada Pule br. 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst), Gradsko vijeće Grada Pule-Pola dana ­­­­­­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_ godine, donijelo je

**ODLUKU**

**o novčanoj pomoći za opremu novorođenog djeteta**

**Članak 1.**

Ovom se Odlukom utvrđuju uvjeti i način ostvarivanja novčane pomoći za opremu novorođenog djeteta (u daljnjem tekstu: novčana pomoć) te visina i način isplate novčane pomoći koju, u okviru pronatalitetne politike Grada Pule-Pola, osigurava Grad Pula-Pola.

**Članak 2.**

Pravo na novčanu pomoć ostvaruje roditelj/skrbnik, s područja grada Pule-Pola pod uvjetom da novorođeno dijete i jedan roditelj/skrbnik imaju prebivalište na području grada Pule-Pola.

Pravo na novčanu pomoć ostvaruju osobe bez državljanstva s stalnim boravkom, azilanti i stranci pod supsidijarnom zaštitom s dozvolom boravka na području Grada Pule-Pola kojemu je međunarodna zaštita odobrena posebnim propisom.

Novčana pomoć može se ostvariti samo jednom za isto dijete.

Novčana pomoć ne može se ostvariti ako je roditelju podnositelju zahtjeva ili djetetu za koje se podnosi zahtjev evidentiran privremeni odlazak iz Republike Hrvatske.

**Članak 3.**

Sredstva za novčane pomoći osiguravaju se u proračunu Grada Pula-Pola.

Novčana pomoć isplaćuje se jednokratno u slijedećim iznosima:

* 300 EUR za prvo dijete u obitelji
* 400 EUR za drugo dijete u obitelji
* 500 EUR za treće i svako slijedeće dijete u obitelji.

**Članak 4.**

Zahtjev za ostvarivanje prava na novčanu pomoć podnosi se putem sustava e-Novorođenče, u pisanom obliku ili elektroničkom obliku putem e-maila: pisarnica@pula.hr Upravnom odjelu za društvene djelatnosti i mlade, te uz zahtjev priložiti slijedeće preslike:

-rodni list djeteta

-rodne listove za ostalu djecu u obitelji

- osobna iskaznica roditelja/skrbnika podnositelja zahtjeva

- karticu tekućeg računa podnositelja zahtjeva (s vidljivim IBAN brojem)

- pravomoćno rješenje o posvojenju

- ukoliko su roditelji strani državljani potrebno je priložiti dokaz o prijavljenom stalnom boravku roditelja podnositelja, odnosno dozvolu za boravak za azilante i strance pod supsidijarnom zaštitom

Rok za podnošenje zahtjeva je 12 mjeseci od dana rođenja djeteta za koje se podnosi zahtjev.

Posvojitelj/ica malodobnog djeteta koji ispunjava uvjete za novčanu pomoć iz ove Odluke, može podnijeti zahtjev Upravnom odjelu za društvene djelatnosti i mlade Grada Pula-Pola u roku od 12 mjeseci od dana pravomoćnosti rješenja o posvojenju.

Nadležni Upravni odjel za društvene djelatnosti i mlade, prema potrebi, može tražiti i druge dokaze.

**Članak 5.**

Upravni odjel za društvene djelatnosti i mlade, utvrdit će pravo na isplatu naknade, te izdati nalog za isplatu temeljem koje će se naknada isplatiti na tekući račun podnositelja zahtjeva.

**Članak 6.**

Ova Odluka stupa na snagu osmog dana od dana objave u Službenim novinama Grada Pule.

 **GRADSKO VIJEĆE GRADA PULE**

 **PREDSJEDNICA**

 **Marija Marković Nikolovski**